**Ministru kabineta rīkojuma projekta "Grozījums Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta "Grozījums Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"" (turpmāk – projekts) mērķis ir veikt nepieciešamos grozījumus, lai novērstu praksē konstatētās neprecizitātes tiesvedības procesu organizēšanā, speciālās izglītības mācību procesa organizēšanā un virsstundu darba laika noteikšanā pašvaldības policijas un bāriņtiesu darbiniekiem. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz likuma "Par ārkārtējo situāciju un izņēmuma stāvokli" 4. pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2020. gada 6. novembra rīkojumu Nr. 655 "Par ārkārtējās situācijas izsludināšanu" (turpmāk – rīkojums) visā valsts teritorijā izsludināta ārkārtējā situācija no 2020. gada 9. novembra līdz 2020. gada 6. decembrim, kā arī, pasliktinoties epidemioloģiskajai situācijai papildus ir pieņemti ierobežojošāki pasākumi atsevišķās teritoriālajās vienībās ar augstu Covid – 19 infekcijas izplatību.  Lai novērstu praksē konstatētās neprecizitātes rīkojuma normu piemērošanā ir nepieciešams veikt šādus grozījumus:   1. *tiesvedības procesu organizēšanā*   Lai izslēgtu piemērotāju interpretācijas iespējas rīkojuma 5.19.2. punkta piemērošanā, ir nepieciešams veikt tehnisku normas precizēšanu, skaidri norādot, kam ir tiesības celt iebildumus par tiesas lēmumu lietu iztiesāt, izmantojot videokonferenci. Iebildumus var izteikt personas, kuras piedalās administratīvā pārkāpuma procesā tiesā vai kriminālprocesā tiesā, bet citās lietās (administratīvā lieta un civillieta) iebildumus var izteikt fiziska persona, kuru nepārstāv advokāts, un ja tam ir objektīvs pamats. Minētais nozīmē, ka iebildumus nav tiesīgs izteikt, piemēram advokāts, savukārt fiziskajai personai savu iebildumi ir objektīvi jāpamato. Norādāms, ka tiesu darba nepārtrauktības nodrošināšanai, lai tiktu novērsti epidemioloģiskās drošības riski, arī tiesu darba organizācijā ir jārod inovatīvi risinājumi, kas ļauj turpināt tiesu darbu, ievērojot drošo “digitālo” distanci un līdz ar to fiziskas personas iebildums, ka tā iebilst lietas iztiesāšanai videokonferences režīmā, jo vēlas lietas iztiesāšanu klātienē tiesas zālē, nebūtu uzskatāms par objektīvu iebildumu. Tāpat norādāms, ka iebildumi nevar tikt izteikti pret tiesas aicinājumu ierasties citā tiesā, kura nodrošinās videokonferenci, ja šī tiesa atrodas tajā pašā teritorijā, kurā ir attiecīgās personas dzīvesvieta.   1. *speciālās izglītības mācību procesa organizēšanā*   Rīkojumā nepieciešams veikt papildinājumu regulējumā par pašvaldībām ar paaugstinātu saslimstības rādītāju - reglamentējot izglītības norisi speciālās izglītības iestādēs un tādās izglītības iestāžu speciālas izglītības klasēs, kurās īsteno speciālo pamatizglītības programmu izglītojamiem ar garīgās attīstības traucējumiem un speciālo pamatizglītības programmu izglītojamiem ar smagiem garīgās attīstības traucējumiem vai vairākiem smagiem attīstības traucējumiem, Ņemot vērā minēto izglītojamo ikdienas gaitu raksturu (tā nav dažādu aktivitāšu apmeklēšana) un būtiskās vajadzības pēc noteiktiem ikdienas atbalsta pasākumiem (veselības stāvokļa dēļ), būtu nepieciešams, ka mācību procesu un modeli šādā gadījumā var īstenot atbilstoši dibinātāja lēmumiem. Attiecīgi dibinātājs, izvērtējot konkrēto situāciju un arī iespējas sniegt nepieciešamo ikdienas atbalstu izglītojamo vecākiem, var lemt par rīcību, kā pēc iespējas atbilstošāk organizēt mācību procesu šajos gadījumos.  Attiecīgs regulējums nosakāms arī attiecībā uz sociālās korekcijas iestādēm, ņemot vērā to speciālo funkciju un tiesisko regulējumu, ja situācija mainītos attiecīgajā novadā un tas sasniegtu paaugstinātu saslimstības rādītāju.   1. *virsstundu darba laika noteikšanā*   Ministru kabineta 2020.gada 12.marta rīkojumā Nr. 103 “Par ārkārtējās situācijas izsludināšanu” attiecībā par pašvaldības policijas un bāriņtiesu institūciju kategorijām jau bija noteikts, ka šiem darbiniekiem var tikt noteikts virsstundu darba laiks, kas pārsniedz Darba likumā noteikto maksimālo virsstundu laiku, bet kopā ar normālo darba laiku nepārsniedz 60 darba stundas nedēļā (4.13.² p.).  Šobrīd, ņemot vērā atkārtoti izsludināto ārkārtējo situāciju un gan Pašvaldības policijai, gan bāriņtiesai ar virkni normatīvo aktu noteikto funkciju apjomu, tai skaitā jaunu funkciju, un apzinoties, ka līdz ar to arī Pašvaldības policijas un bāriņtiesu darbinieku darba apjoms COVID-19 izplatības ierobežošanas pasākumu novēršanai ievērojami pārsniedz ikdienas darba apjomu un šiem darbiniekiem ir jāstrādā pastiprinātas slodzes apstākļos, ir nepieciešams papildināt rīkojuma 10.punktu ar divām pašvaldības institūcijām- Pašvaldības policiju un bāriņtiesu. |
| 3. | Projekta izstrādē iesaistītās institūcijas un publiskas personas, kapitālsabiedrības | Tieslietu ministrija, Izglītības un zinātnes ministrija, Latvijas Pašvaldību savienība. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz tiesām un speciālās izglītības mācību procesā iesaistītajiem un pašvaldību institūcijām – bāriņtiesas un pašvaldības policiju. |
| 2. | Tiesiskā regulējuma ietekme uz tautsaimniecību un administratīvo slogu | Projektam būs labvēlīgs tautsaimnieciskais efekts, jo grozījumi nodrošinās epidemioloģiskās drošības pasākumu ievērošanu tiesās un netraucētu speciālās izglītības procesa nodrošināšanu, kā arī nodrošinās leģitīmu virsstundu darba laika noteikšanu pašvaldības policijas un bāriņtiesu darbiniekiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts šo jomu neskar. |
| 2. | Atbildīgā institūcija | Tieslietu ministrija, Izglītības un zinātnes ministrija, Latvijas Pašvaldību savienība. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta apstiprināšanas informāciju par veiktajiem grozījumiem tiks publicēta Latvijas Vēstnesī. |
| 2. | Sabiedrības līdzdalība projekta izstrādē | Tā kā projekts tiek virzīts steidzamības kārtā, sabiedrības iesaiste projekta izstrādē netika organizēta.  Projektā ietvertais regulējums apspriests un saskaņots Starpinstitūciju koordinācijas vadības grupā. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Izglītības un zinātnes ministrija, Latvijas Pašvaldību savienība. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.  Saistībā ar projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Krjukova 67036831

[Eva.Krjukova@tm.gov.lv](mailto:Eva.Krjukova@tm.gov.lv)